# урош ђурић

# www.urosdjuric.net

Рођен 1964. у Београду. Студирао историју уметности на Филозофском факултету, и сликарство на Факултету ликовних уметности у Београду.. Дипломирао 1992. и магистрирао 1998. на сликарском одсеку ФЛУ у Београду. Аутор је *Манифеста Аутономизма* (са Стеваном Маркушем). Један од оснивача независне уметничке асоцијације *Ремонт,* у оквирукоје покреће галерију *Ремонт* и истоимени арт магазин. Од 1999. године, организује гостовања и копродукције страних уметника у нашој земљи: изложбу Ивана Мудова, Веронике Драхотове, Кирила Прашкова, нове немачке и аустријске сцене (Манфреда Перниса, Дорит Марграјтер, Маркуса Гајгера...) под називом *Precise Models*, наступ Лучезара Бојаџиева као првог страног уметника у оквиру 41. Октобарског салона, презентацију Олега Кулика у Барутани, продукцију рада Недка Солакова на 4.цетињском бијеналу, заједничке наступе с Елке Крyстуфек у Салону МСУ у Београду и Шејлом Камерић на 46. Октобарском салону... Организује и селектује изложбу *Balkan Konsulat: Mission Belgrade* одржану у галерји "ротор", у оквиру фестивала савремене уметности *Steyerischer Herbst* у Грацу 2002. (у сарадњи са Стеваном Вуковићем), као и учешће аутора српске савремене сцене на *IN OUT* фестивалу дигиталне уметности у Прагу 2003. Као педагог, води цртачко-сликарску класу у Центру за ликовно образовање у Шуматовачкој улици (фебруар – септембар 2000). Исте године држи предавања “Корени аутономизма – социјална свест и спектакл” у оквиру семинарског курса “Уметност, политика, идеологија” *Школе за теорију и историју уметности* Центра за савремену уметност у Београду и води радионицу “Укључени радио – визуелни искази о градском животу”на пројекту *Varosom – Szabadka* Отвореног клуба у Суботици. Стипендиста је аустријске фондације *Културконтакт* за 2001. годину током које борави и ради у Бечу у оквиру студијског резиденцијалног програма. По позиву *Културконтакта* у пролеће 2008, учествује као предавач у оквиру програма *AIR got to school* за аустријске учитеље у интернационалним школама упознајући их са праксама и методологијом савремене уметности кроз теме, проблематику и језик у актуелној епохи. У мају 2014. држи предавање и радионицу у класи Петера Коглера и Јоринде Воигт на *Akademie der Bildenden Künste* у Минхену.. Наступао у двадесетак играних и документарних филмова и тв серијала. Од 1992. до 2010. радио као аутор и уредник многобројних емисија на радију *Б92*.

Живи и ради у Београду.